Skændslen omkring Danske Bank bliver stadigt mere skamfuld. Af Berlingskes seneste afsløringer fremgår, at sagen om pengehvidvaskningen i bankens filial i Estland er langt mere belastende, end banken hidtil har villet indrømme.

Ved en alarmerende rapport fra en whistleblower i Estland blev bankens danske direktion allerede i december 2013 bekendt med, at en række selskaber, der havde konti i banken, foretog »suspekte betalinger«, og at den fordægtige ejerkreds omfattede Putin-familien – i skikkelse af Vladimirs fætter Igor – og den russiske efterretningstjeneste, FSB.

Rapporten advarede også om, at banken »formentlig selv har begået en forbrydelse« og sandsynligvis har »assisteret med hvidvask«. Danske Bank undlod tilsyneladende at underrette estiske og danske myndigheder og har først indledt en egentlig undersøgelse, efter Berlingske i 2017 bragte sine første afsløringer.

Omfanget af svindlen er svimlende. En amerikansk ekspert i finanstransaktioner har over for Berlingske anslået, at op til 90 millioner kr. blev hvidvasket gennem kontiene hver eneste forretningsdag i de 11 måneder, banken lod vaskeriet køre. Det giver et samlet beløb på mellem 13 og 18 milliarder.

De seneste afsløringer får den socialdemokratiske EU-parlamentariker Jeppe Kofod til at tale om »en skandale i international særklasse«. Kofod vil foreslå, at parlamentet kulegraver »den betændte sag«. Til Ritzau siger Kofod: »Hverken befolkningen eller myndighederne kan eller bør vente på bankens egen redegørelse … Danske Bank har akut overtræk på troværdigheden.«

Også det estiske finanstilsyn bebuder nu, at det vil indlede en undersøgelse. Om det danske bagmandspoliti og Finanstilsyn foretager sig noget, forholder disse myndigheder sig tavse om. Det er uholdbart.

Og Danske Banks bestyrelse … Hvor længe kan alle disse fine og velaflønnede navne forholde sig passivt, mens direktionens bortforklaringer falder bort?

Eller Danske Banks investorer? Er det nok for dem, at banken sender halvdelen af sit 2017-overskud på 20,9 milliarder kr. tilbage som afkast på aktier og obligationer? Fryder de sig over udbyttet, mens de holder sig for næsen?

For det danske samfund som helhed er lugten omkring Danske Bank utålelig.